Cadillac Allanté

Η **Cadillac Allanté** (προφορά : Κάντιλακ Αλάν-τε) ήταν ένα υπερπολυτελές 2-πορτο και 2-θέσιο καμπριολέ αυτοκίνητο, που κατασκευάστηκε από την αμερικανική αυτοκινητοβιομηχανία Cadillac, μεταξύ του 1987 και του 1993.

Κατά τη χρονική αυτή περίοδο, υπήρξε το ακριβότερο μοντέλο στην παλέτα της εταιρείας, με αρχική τιμή πώλησης στα 54.700 δολάρια, δηλαδή αρκετά υψηλότερη ακόμα και από τα πλέον πολυτελή σεντάν της. Ήταν επίσης και η πρώτη απόπειρα στην ιστορία της Cadillac στην κατηγορία των πολυτελών roadster, με την παραγωγή του μοντέλου να έχει αρχικά προγραμματιστεί στα 6.000 αντίτυπα ετησίως. Η αγοραστική ζήτηση, ωστόσο, ήταν πολύ χαμηλότερη από τις προσδοκίες της εταιρείας και τελικώς μόλις 21.430 αντίτυπα σειράς Allanté παρήχθησαν σε όλα τα έτη παραγωγής της. Από αυτά, η συντριπτική πλειοψηφία διατέθηκε στις Ηνωμένες Πολιτείες και ελάχιστα αντίτυπα πωλήθηκαν σε λίγα άλλα κράτη.

## Εξέλιξη και συναρμολόγηση
thumb|left|Cadillac Allanté του 1991 με υφασμάτινη οροφή.

Το μοντέλο σχεδιάστηκε με σκοπό να ανταγωνιστεί τις Mercedes-Benz SL και Jaguar XJS. Επίσημα παρουσιάστηκε στο Σαλόνι Αυτοκινήτου του Ντιτρόιτ που έλαβε χώρα από τις 10 έως τις 18 Ιανουαρίου 1987, και μπήκε στη μαζική παραγωγή σχεδόν αμέσως, για την ίδια σεζόν. Βασιζόταν στην πλατφόρμα V-body του ομίλου της General Motors, που χρησιμοποιήθηκε αποκλειστικά στην Allanté. Στην πραγματικότητα όμως, η πλατφόρμα V-body ήταν ουσιαστικά μια κοντύτερη εκδοχή της E-body, την οποία μοιράζονταν οι Cadillac Eldorado, Buick Riviera, Buick Reatta και Oldsmobile Toronado. Ωστόσο, η Cadillac Allanté έφερε πολύ λίγα κοινά στοιχεία με όλα τα προαναφερθέντα μοντέλα, με εξαίρεση τα μηχανικά σύνολα, καθώς οι κινητήρες της προήλθαν από άλλα μοντέλα της Cadillac, αν και στην Allanté είχαν υποστεί σημαντικές αναβαθμίσεις. Επίσης, έφερε μια αποκλειστικά δική της αναδιπλούμενη οροφή από αλουμίνιο, μολονότι από τη σεζόν του 1990 προστέθηκε και μία φθηνότερη έκδοση της Allanté με υφασμάτινη οροφή και με μια αντίστοιχη έκπτωση στην τιμή πώλησης.
[thumb|left|Φωτογραφία εποχής που δείχνει την μεταφορά των Cadillac Allanté με τα σχετικά αεροπλάνα [Boeing 747.]]

Η εξωτερική αισθητική της Allanté είχε διαμορφωθεί από τον ιταλικό σχεδιαστικό οίκο Πινινφαρίνα, ενώ και το σασί της κατασκευαζόταν επίσης από τον Pininfarina, στο Τορίνο, Ιταλία. Τα έτοιμα αμαξώματα επιβιβάζονταν στη συνέχεια σε ειδικά αεροπλάνα Boeing 747 που είχαν διαμορφωθεί κατάλληλα για μεταφορά αυτοκινήτων και συγκεκριμένα επιβιβάζονταν 56 αμαξώματα κάθε φορά. Ακολουθούσε πτήση 4.600 μιλίων / 7.400 χιλιομέτρων, από την Ιταλία στο εργοστάσιο της Cadillac στο Ντιτρόιτ της πολιτείας του Μίσιγκαν, ΗΠΑ. Μετά την άφιξη, γινόταν η τελική προσθήκη των μηχανικών εξαρτημάτων και του σαλονιού πάνω στο σασί. Αυτό πυροδότησε τότε κάποια ενδιαφέροντα παρατσούκλια, όπως «η ιπτάμενη ιταλική Cadillac» και «η μακρύτερη γραμμή συναρμολόγησης παγκοσμίως». Στην πράξη, ωστόσο, αυτή η διαδικασία διπλής παραγωγής και αερομεταφοράς είχε ως αποτέλεσμα και μια σημαντική επιβάρυνση στην εμπορική τιμή πώλησης του αυτοκινήτου.
thumb|left|Το σαλόνι μιας Cadillac Allanté του 1988 - 1989.

Από την άνοιξη του 1990 έως τη λήξη της παραγωγής, η Cadillac Allanté διατέθηκε επίσημα και σε κάποιες χώρες της Ευρώπης, κυρίως από κάποιες μεγάλου μεγέθους αντιπροσωπείες της Opel, αν και στην πράξη ο αριθμός των Allanté που πωλήθηκαν εκτός ΗΠΑ ήταν εντελώς μηδαμινός. Ενδεικτικώς, την τελευταία σεζόν παραγωγής της, του 1993, η συνολική παραγωγή έφτασε τα 4.670 αντίτυπα, και από αυτά μόλις τα 85 είχαν εξαχθεί στον Καναδά και μόλις άλλα 30 είχαν εξαχθεί εκτός Βόρειας Αμερικής: 6 στην Ελβετία, 5 στη Γερμανία, 5 στο Βέλγιο, 2 στην Αυστρία, 1 στη Γαλλία και 11 στην Ιαπωνία. Ειδικότερα στην Ελλάδα, σε αντίθεση με αρκετά άλλα μοντέλα της Cadillac που διετέθηκαν στη χώρα, δεν εισήχθη ποτέ επίσημα, λόγω της εξαιρετικά υψηλής εμπορικής τιμής του, αλλά ούτε και από παράλληλες εισαγωγές, με αποτέλεσμα να παραμείνει εντελώς άγνωστο θέαμα στους ελληνικούς δρόμους.

## Τεχνικά στοιχεία

## Ετήσια παραγωγή
thumb|right|Cadillac Allanté του 1987 - 1992, όπως φαίνεται από τα «τριγωνάκια» στα πλαϊνά παράθυρα.
thumb|right|Cadillac Allanté της σεζόν του 1993, της μοναδικής σεζόν χωρίς τα «τριγωνάκια» στα πλαϊνά παράθυρα.
thumb|right|Cadillac Allanté Indianapolis 500 Festival/Pace car του 1993.
Σημειωτέον ότι η σεζόν (model year, έτος μοντέλου) του 1992 ήταν εξαιρετικά σύντομη, καθώς η σεζόν του 1993 ξεκίνησε ασυνήθιστα νωρίς, ήδη από τον Ιανουάριο του 1992. Η παραγωγή της Allanté έληξε στις 16 Ιουλίου 1993, χωρίς να υπάρξει τότε κανένας άμεσος διάδοχος, και μάλιστα δεν ήταν τόσο οι πωλήσεις της που οδήγησαν στην οριστική διακοπή, καθώς ειδικά η νεότερη εκδοχή της με τον εντελώς νέο τότε κινητήρα **Northstar** των 4.6 λίτρων είχε γνωρίσει θετική υποδοχή από τον Τύπο αυτοκινήτου και το κοινό, ενώ και η υψηλή της τιμή πώλησης είχε καταστήσει τις μέτριες πωλήσεις κερδοφόρες. Για την ακρίβεια, αποσύρθηκε από την παραγωγή λόγω κάποιων τότε σοβαρών οικονομικών προβλημάτων του μητρικού ομίλου της General Motors, που κατέστησαν ασύμφορη τη συνέχιση της παραγωγής της.

## Αναφορές


## Βιβλιογραφία
* Giorgio BOCCA, Cadillac Allanté, Editions Bruno Alfieri, 1986, ISBN 88-85058-83-3.
* 
* 
* 

## Εξωτερικοί σύνδεσμοι

* 1990-1993 Cadillac Allanté review by www.consumerguide.com
* Τεχνικά στοιχεία για όλα τα έτη παραγωγής της Cadillac Allanté (στα αγγλικά).
* «THE FEW, THE RICH, PININFARINA». The New York Times, April 19, 1987, Marshall Shuon.
* The National Cadillac Allanté club.

Allante
Κατηγορία:Αμερικανικά αυτοκίνητα
Κατηγορία:Σπορ αυτοκίνητα
Κατηγορία:Αυτοκίνητα πολυτελείας